‘શં કરોતિ ઇતિ શંકર’ શંકર એટલે કલ્યાણ. જગતનું ભલું કરે તે ભોળિયો. ગોસ્વામી તુલસીદાસે શ્રદ્ધાને ભવાની અને વિશ્ર્વાસને શંકર કહ્યા છે. ચોવીસ હજાર શ્ર્લોકમાં કસ્તૂરીની સુગંધ આવતી હોય તો એ ગ્રંથ શિવપુરાણ છે. એક એક શ્ર્લોક જીવન જીવવાની રીતિનીતિ આપે છે. સાત સંહિતા જાણે સાત જન્મારાનું સૂચન કરે છે. ભક્તિ, જ્ઞાન અને વૈરાગ્યનો ત્રિવેણી સંગમ આ પુરાણમાં છે. પરબ્રહ્મ પરમાત્મા અને ઓજસ્વી આત્માના મિલન માટે શિવ નામની ઔષધી અનિવાર્ય છે.